CELEX: 32019D1729
Language: sk
Date: 2019-10-15 00:00:00
Title: Vykonávacie rozhodnutie Komisie (EÚ) 2019/1729 z 15. októbra 2019 o harmonizovanej norme na účely posudzovania zhody navrhnutej na podporu nariadení Európskeho parlamentu a Rady (ES) č. 765/2008 a (ES) č. 1221/2009, smernice Európskeho parlamentu a Rady 2006/42/ES a aktov Únie zahŕňajúcich referenčné ustanovenia rozhodnutia Európskeho parlamentu a Rady č. 768/2008/ES (Text s významom pre EHP)

16.10.2019   
               
               
                  SK
               
               
                  Úradný vestník Európskej únie
               
               
                  L 263/36
               
            
         VYKONÁVACIE ROZHODNUTIE KOMISIE (EÚ) 2019/1729
         z 15. októbra 2019
         o harmonizovanej norme na účely posudzovania zhody navrhnutej na podporu nariadení Európskeho parlamentu a Rady (ES) č. 765/2008 a (ES) č. 1221/2009, smernice Európskeho parlamentu a Rady 2006/42/ES a aktov Únie zahŕňajúcich referenčné ustanovenia rozhodnutia Európskeho parlamentu a Rady č. 768/2008/ES
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1025/2012 z 25. októbra 2012 o európskej normalizácii, ktorým sa menia a dopĺňajú smernice Rady 89/686/EHS a 93/15/EHS a smernice Európskeho parlamentu a Rady 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES a 2009/105/ES a ktorým sa zrušuje rozhodnutie Rady 87/95/EHS a rozhodnutie Európskeho parlamentu a Rady č. 1673/2006/ES (1), a najmä na jeho článok 10 ods. 6,
         keďže:
         
                     (1)
                  
                  
                     V nariadení Európskeho parlamentu a Rady (ES) č. 765/2008 (2) a rozhodnutí Európskeho parlamentu a Rady č. 768/2008/ES (3), ktoré sa nazývajú novým legislatívnym rámcom, sa spojili všetky prvky potrebné na to, aby komplexný regulačný rámec účinne fungoval, pokiaľ ide o bezpečnosť a súlad priemyselných výrobkov a riadne fungovanie jednotného trhu. Jedným z cieľov nového legislatívneho rámca je zabezpečiť dôkladné a spoľahlivé posudzovanie zhody výrobkov v Únii. Nariadením (ES) č. 765/2008 sa stanovil právny základ pre akreditáciu a dohľad nad trhom. Rozhodnutím č. 768/2008/ES sa konsolidovali technické nástroje pre harmonizačné právne predpisy Únie a najmä kritériá pre určenie orgánov posudzovania zhody, ako aj postupy posudzovania zhody a pravidlá ich používania. V rozhodnutí č. 768/2008/ES sa vyžaduje, aby právne predpisy Únie, ktorými sa harmonizujú podmienky uvádzania výrobkov na trh, pokiaľ je to možné, obsahovali ustanovenia s odkazmi uvedené v prílohe I k uvedenému rozhodnutiu.
                  
               
                     (2)
                  
                  
                     V súlade s článkom 11 ods. 1 nariadenia (ES) č. 765/2008 vnútroštátne akreditačné orgány, ktoré preukážu zhodu s kritériami stanovenými v príslušnej harmonizovanej norme, odkaz na ktorú bol uverejnený v Úradnom vestníku Európskej únie, prostredníctvom úspešného podstúpenia vzájomného hodnotenia podľa článku 10 nariadenia (ES) č. 765/2008, sa pokladajú za orgány spĺňajúce požiadavky stanovené v článku 8 uvedeného nariadenia.
                  
               
                     (3)
                  
                  
                     V článku 2 bode 10 nariadenia (ES) č. 765/2008 je akreditácia vymedzená ako potvrdenie vnútroštátneho akreditačného orgánu o tom, že orgán posudzovania zhody spĺňa požiadavky vykonávať špecifické činnosti posudzovania zhody stanovené harmonizovanými normami a v prípade potreby akékoľvek dodatočné požiadavky vrátane tých, ktoré sú stanovené v príslušných sektorových systémoch.
                  
               
                     (4)
                  
                  
                     V právnych predpisoch Únie, do ktorých sú zahrnuté referenčné ustanovenia uvedené v prílohe I k rozhodnutiu č. 768/2008/ES, sa v niektorých prípadoch stanovuje zásah orgánov posudzovania zhody tretích strán v príslušných postupoch posudzovania zhody. Okrem toho zahrnutím článkov R17 a R18 prílohy I k rozhodnutiu č. 768/2008/ES sa vo všetkých takýchto právnych predpisoch stanovujú požiadavky, ktoré musia orgány posudzovania zhody spĺňať, a stanovuje sa v nich, že ak orgán posudzovania zhody preukáže svoju zhodu s kritériami stanovenými v príslušných harmonizovaných normách alebo ich častiach, odkazy na ktoré boli uverejnené v Úradnom vestníku Európskej únie, predpokladá sa, že spĺňa požiadavky stanovené v akte Únie v takom rozsahu, v akom sa uplatniteľné harmonizované normy na tieto požiadavky vzťahujú.
                  
               
                     (5)
                  
                  
                     Takisto existujú právne predpisy Únie, do ktorých nie je zahrnutý článok R17 prílohy I k rozhodnutiu č. 768/2008/ES. Vyžaduje sa v ňom však zásah orgánu posudzovania zhody tretej strany a stanovuje sa v ňom akreditácia týchto orgánov v súlade s nariadením (ES) č. 765/2008 s cieľom preukázať odbornú spôsobilosť týchto orgánov. Napríklad v článku 2 bode 20 nariadenia Európskeho parlamentu a Rady (ES) č. 1221/2009 (4) sa vymedzuje „environmentálny overovateľ“ ako orgán na posudzovanie zhody vymedzený v nariadení (ES) č. 765/2008 alebo každé združenie alebo skupina takýchto orgánov, ktoré získali akreditáciu v súlade s týmto nariadením.
                  
               
                     (6)
                  
                  
                     Komisia listom M/417 zo 4. decembra 2007 požiadala Európsky výbor pre normalizáciu (CEN), Európsky výbor pre normalizáciu v elektrotechnike (Cenelec) a Európsky inštitút pre telekomunikačné normy (ETSI) o dokončenie prác na harmonizovaných normách na podporu nového legislatívneho rámca (revízia nového prístupu), ako aj sektorových certifikačných systémov, pričom na vykonávanie nového legislatívneho rámca sa v ňom považovali za nevyhnutné najmä európske normy, ktoré sa vzťahujú na akreditáciu, posudzovanie zhody alebo zabezpečovanie kvality. Uvedený mandát zahŕňa existujúce aj budúce normy. Komisia v tejto súvislosti poverila tieto organizácie úlohou identifikovať všetky medzinárodné normy, ktoré sú relevantné pre nový právny rámec a/alebo určité sektorové certifikačné systémy, a prijať ich na európskej úrovni ako európske normy. Preto európske normy na podporu nariadenia (ES) č. 765/2008, aktov Únie zahŕňajúcich referenčné ustanovenia prílohy I k rozhodnutiu č. 768/2008/ES a nariadenia (ES) č. 1221/2009 patria do rozsahu pôsobnosti tohto mandátu.
                  
               
                     (7)
                  
                  
                     CEN a Cenelec preto na základe žiadosti M/417 zo 4. decembra 2007 dokončili práce na harmonizovanej norme EN ISO 19011:2018 – Návod na auditovanie systémov manažérstva prijatím medzinárodnej normy ISO 19011:2018 ako rovnocennej európskej normy EN ISO 19011:2018.
                  
               
                     (8)
                  
                  
                     Komisia v spolupráci s CEN a Cenelec posúdila, či norma EN ISO 19011:2018 vypracovaná Európskym výborom pre normalizáciu je v súlade so žiadosťou M/417 zo 4. decembra 2007.
                  
               
                     (9)
                  
                  
                     Norma EN ISO 19011:2018 spĺňa požiadavky, ktoré má zahŕňať a ktoré sú stanovené v nariadeniach (ES) č. 765/2008, (ES) č. 1221/2009 a aktoch Únie zahŕňajúcich referenčné ustanovenia uvedené v prílohe I k rozhodnutiu č. 768/2008/ES. Konkrétne spĺňa požiadavky na orgány posudzovania zhody uvedené v článku R17 prílohy I k rozhodnutiu č. 768/2008/ES na účely vykonávania auditov v kontexte postupov posudzovania zhody stanovených v uvedenom rozhodnutí. Je preto vhodné uverejniť odkazy na túto normu v Úradnom vestníku Európskej únie.
                  
               
                     (10)
                  
                  
                     Norma EN ISO 19011:2018 je revidovanou verziou normy EN ISO 19011:2011, odkaz na ktorú je uverejnený v Úradnom vestníku Európskej únie (5), a tým ju nahrádza. Je preto potrebné vypustiť odkaz na harmonizovanú normu EN ISO 19011:2011 z Úradného vestníka Európskej únie. S cieľom poskytnúť potrebný čas hospodárskym subjektom na prispôsobenie ich systémov manažérstva a orgánom posudzovania zhody tretích strán na prispôsobenie ich metód auditu revidovanej harmonizovanej norme, treba odložiť vypustenie odkazu na normu EN ISO 19011:2011.
                  
               
                     (11)
                  
                  
                     Súlad s harmonizovanou normou zakladá predpoklad zhody s príslušnými základnými požiadavkami stanovenými v harmonizačných právnych predpisoch Únie odo dňa uverejnenia odkazu na takúto normu v Úradnom vestníku Európskej únie. Toto rozhodnutie by preto malo nadobudnúť účinnosť dňom jeho uverejnenia,
                  
               PRIJALA TOTO ROZHODNUTIE:
         
            Článok 1
            Odkaz na harmonizovanú normu EN ISO 19011:2018 – Návod na auditovanie systémov manažérstva (ISO 19011:2018) vypracovaný na podporu aktov Únie uvedených v prílohe k tomuto rozhodnutiu sa týmto uverejňuje v Úradnom vestníku Európskej únie.
         
         
            Článok 2
            Odkaz na harmonizovanú normu EN ISO 19011:2011 – Návod na auditovanie systémov manažérstva (ISO 19011:2011) sa týmto vypúšťa z Úradného vestníka Európskej únie s účinnosťou od 1. januára 2021.
         
         
            Článok 3
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
         
         
            V Bruseli 15. októbra 2019
            
               
                  Za Komisiu
               
               
                  Predseda
               
               Jean-Claude JUNCKER
            
         
         
            (1)  Ú. v. EÚ L 316, 14.11.2012, s. 12.
         
            (2)  Nariadenie Európskeho parlamentu a Rady (ES) č. 765/2008 z 9. júla 2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje nariadenie (EHS) č. 339/93 (Ú. v. EÚ L 218, 13.8.2008, s. 30).
         
            (3)  Rozhodnutie Európskeho parlamentu a Rady č. 768/2008/ES z 9. júla 2008 o spoločnom rámci na uvádzanie výrobkov na trh a o zrušení rozhodnutia 93/465/EHS (Ú. v. EÚ L 218, 13.8.2008, s. 82).
         
            (4)  Nariadenie Európskeho parlamentu a Rady (ES) č. 1221/2009 z 25. novembra 2009 o dobrovoľnej účasti organizácií v schéme Spoločenstva pre environmentálne manažérstvo a audit (EMAS), ktorým sa zrušuje nariadenie (ES) č. 761/2001 a rozhodnutia Komisie 2001/681/ES a 2006/193/ES (Ú. v. EÚ L 342, 22.12.2009, s. 1).
         
            (5)  Ú. v. EÚ C 298, 8.9.2017, s. 150.
      
      
         
            PRÍLOHA
            
               1.   
               
                  Smernica 2000/14/ES Európskeho parlamentu a Rady z 8. mája 2000 týkajúca sa aproximácie právnych predpisov členských štátov vzhľadom na emisiu hluku v prostredí pochádzajúcu zo zariadení používaných vo voľnom priestranstve (Ú. v. ES L 162, 3.7.2000, s. 1).
               
            
            
               2.   
               
                  Smernica Európskeho parlamentu a Rady 2006/42/ES zo 17. mája 2006 o strojových zariadeniach a o zmene a doplnení smernice 95/16/ES (Ú. v. EÚ L 157, 9.6.2006, s. 24).
               
            
            
               3.   
               
                  Nariadenie Európskeho parlamentu a Rady (ES) č. 765/2008 z 9. júla 2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje nariadenie (EHS) č. 339/93 (Ú. v. EÚ L 218, 13.8.2008, s. 30).
               
            
            
               4.   
               
                  Nariadenie Európskeho parlamentu a Rady (ES) č. 1221/2009 z 25. novembra 2009 o dobrovoľnej účasti organizácií v schéme Spoločenstva pre environmentálne manažérstvo a audit (EMAS), ktorým sa zrušuje nariadenie (ES) č. 761/2001 a rozhodnutia Komisie 2001/681/ES a 2006/193/ES (Ú. v. EÚ L 342, 22.12.2009, s. 1).
               
            
            
               5.   
               
                  Smernica Európskeho parlamentu a Rady 2009/48/ES z 18. júna 2009 o bezpečnosti hračiek (Ú. v. EÚ L 170, 30.6.2009, s. 1).
               
            
            
               6.   
               
                  Smernica Európskeho parlamentu a Rady 2010/35/EÚ zo 16. júna 2010 o prepravovateľných tlakových zariadeniach a o zrušení smerníc Rady 76/767/EHS, 84/525/EHS, 84/526/EHS, 84/527/EHS a 1999/36/ES (Ú. v. EÚ L 165, 30.6.2010, s. 1).
               
            
            
               7.   
               
                  Smernica Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach (Ú. v. EÚ L 174, 1.7.2011, s. 88).
               
            
            
               8.   
               
                  Smernica Európskeho parlamentu a Rady 2013/29/EÚ z 12. júna 2013 o harmonizácii zákonov členských štátov týkajúcich sa sprístupňovania pyrotechnických výrobkov na trhu (Ú. v. EÚ L 178, 28.6.2013, s. 27).
               
            
            
               9.   
               
                  Smernica Európskeho parlamentu a Rady 2013/53/EÚ z 20. novembra 2013 o rekreačných plavidlách a vodných skútroch a o zrušení smernice 94/25/ES (Ú. v. EÚ L 354, 28.12.2013, s. 90).
               
            
            
               10.   
               
                  Smernica Európskeho parlamentu a Rady 2014/28/EÚ z 26. februára 2014 o harmonizácii právnych predpisov členských štátov týkajúcich sa sprístupňovania výbušnín na civilné použitie na trhu a ich kontroly (Ú. v. EÚ L 96, 29.3.2014, s. 1).
               
            
            
               11.   
               
                  Smernica Európskeho parlamentu a Rady 2014/29/EÚ z 26. februára 2014 o harmonizácii právnych predpisov členských štátov týkajúcich sa sprístupnenia jednoduchých tlakových nádob na trhu (Ú. v. EÚ L 96, 29.3.2014, s. 45).
               
            
            
               12.   
               
                  Smernica Európskeho parlamentu a Rady 2014/30/EÚ z 26. februára 2014 o harmonizácii právnych predpisov členských štátov vzťahujúcich sa na elektromagnetickú kompatibilitu (Ú. v. EÚ L 96, 29.3.2014, s. 79).
               
            
            
               13.   
               
                  Smernica Európskeho parlamentu a Rady 2014/31/EÚ z 26. februára 2014 o harmonizácii právnych predpisov členských štátov týkajúcich sa sprístupňovania váh s neautomatickou činnosťou na trhu (Ú. v. EÚ L 96, 29.3.2014, s. 107).
               
            
            
               14.   
               
                  Smernica Európskeho parlamentu a Rady 2014/32/EÚ z 26. februára 2014 o harmonizácii právnych predpisov členských štátov týkajúcich sa sprístupnenia meradiel na trhu (Ú. v. EÚ L 96, 29.3.2014, s. 149).
               
            
            
               15.   
               
                  Smernica Európskeho parlamentu a Rady 2014/33/EÚ z 26. februára 2014 o harmonizácii právnych predpisov členských štátov týkajúcich sa výťahov a bezpečnostných komponentov do výťahov (Ú. v. EÚ L 96, 29.3.2014, s. 251).
               
            
            
               16.   
               
                  Smernica Európskeho parlamentu a Rady 2014/34/EÚ z 26. februára 2014 o harmonizácii právnych predpisov členských štátov týkajúcich sa zariadení a ochranných systémov určených na použitie v potenciálne výbušnej atmosfére (Ú. v. EÚ L 96, 29.3.2014, s. 309).
               
            
            
               17.   
               
                  Smernica Európskeho parlamentu a Rady 2014/53/EÚ zo 16. apríla 2014 o harmonizácii právnych predpisov členských štátov týkajúcich sa sprístupňovania rádiových zariadení na trhu, ktorou sa zrušuje smernica 1999/5/ES (Ú. v. EÚ L 153, 22.5.2014, s. 62).
               
            
            
               18.   
               
                  Smernica Európskeho parlamentu a Rady 2014/35/EÚ z 26. februára 2014 o harmonizácii právnych predpisov členských štátov týkajúcich sa sprístupnenia elektrického zariadenia určeného na používanie v rámci určitých limitov napätia na trhu (Ú. v. EÚ L 96, 29.3.2014, s. 357).
               
            
            
               19.   
               
                  Smernica Európskeho parlamentu a Rady 2014/68/EÚ z 15. mája 2014 o harmonizácii právnych predpisov členských štátov týkajúcich sa sprístupňovania tlakových zariadení na trhu (Ú. v. EÚ L 189, 27.6.2014, s. 164).
               
            
            
               20.   
               
                  Smernica Európskeho parlamentu a Rady 2014/90/EÚ z 23. júla 2014 o vybavení námorných lodí a o zrušení smernice Rady 96/98/ES (Ú. v. EÚ L 257, 28.8.2014, s. 146).
               
            
            
               21.   
               
                  Nariadenie Európskeho parlamentu a Rady (EÚ) č. 305/2011 z 9. marca 2011, ktorým sa ustanovujú harmonizované podmienky uvádzania stavebných výrobkov na trh a ktorým sa zrušuje smernica Rady 89/106/EHS (Ú. v. EÚ L 88, 4.4.2011, s. 5).
               
            
            
               22.   
               
                  Nariadenie Európskeho parlamentu a Rady (EÚ) 2016/424 z 9. marca 2016 o lanovkových zariadeniach a zrušení smernice 2000/9/ES (Ú. v. EÚ L 81, 31.3.2016, s. 1).
               
            
            
               23.   
               
                  Nariadenie Európskeho parlamentu a Rady (EÚ) 2016/425 z 9. marca 2016 o osobných ochranných prostriedkoch a o zrušení smernice Rady 89/686/EHS (Ú. v. EÚ L 81, 31.3.2016, s. 51).
               
            
            
               24.   
               
                  Nariadenie Európskeho parlamentu a Rady (EÚ) 2016/426 z 9. marca 2016 o spotrebičoch spaľujúcich plynné palivá a zrušení smernice 2009/142/ES (Ú. v. EÚ L 81, 31.3.2016, s. 99).
               
            
            
               25.   
               
                  Nariadenie Európskeho parlamentu a Rady (EÚ) 2017/746 z 5. apríla 2017 o diagnostických zdravotníckych pomôckach in vitro a o zrušení smernice 98/79/ES a rozhodnutia Komisie 2010/227/EÚ (Ú. v. EÚ L 117, 5.5.2017, s. 176).
               
            
            
               26.   
               
                  Nariadenie Európskeho parlamentu a Rady (EÚ) 2017/745 z 5. apríla 2017 o zdravotníckych pomôckach, zmene smernice 2001/83/ES, nariadenia (ES) č. 178/2002 a nariadenia (ES) č. 1223/2009 a o zrušení smerníc Rady 90/385/EHS a 93/42/EHS (Ú. v. EÚ L 117, 5.5.2017, s. 1).
               
            
            
               27.   
               
                  Nariadenie Európskeho parlamentu a Rady (EÚ) 2019/1009 z 5. júna 2019, ktorým sa stanovujú pravidlá sprístupňovania EÚ produktov na hnojenie na trhu, menia nariadenia (ES) č. 1069/2009 a (ES) č. 1107/2009 a ruší nariadenie (ES) č. 2003/2003 (Ú. v. EÚ L 170, 25.6.2019, s. 1).
               
            
            
               28.   
               
                  Delegované nariadenie Komisie (EÚ) 2019/945 z 12. marca 2019 o bezpilotných leteckých systémoch a o prevádzkovateľoch bezpilotných leteckých systémov z tretích krajín (Ú. v. EÚ L 152, 11.6.2019, s. 1).